Cynllun Llifogydd Stryd

Cwestiynau cyffredin am y cynllun

# Perygl llifogydd yn Llyswyry

### Pam mae angenamddiffynfeydd rhag llifogydd arnom yn yr ardal hon?

Mae cartrefi a busnesau yn Llyswyry yn agored i lifogydd o Afon Wysg yn ystod cyfnodau o law trwm a llanw uchel. Mae’r bwnd llifogydd presennol ar hyd Afon Wysg rhwng Stephenson Street a Corporation Road bellach yn hen ac nid yw’n addas i’r diben.

Mae llawer o’r busnesau yn yr ystâd ddiwydiannol sy’n rhedeg ar hyd ochr yr afon eisoes yn dioddef o lifogydd ar raddfa fychan o bwyntiau isel ar hyd glan yr afon – y diweddaraf ohonynt yn ystod Storm Dennis ym mis Chwefror 2020. Yn ôl ein tystiolaeth a’n hymchwiliadau, os na fyddwn yn gweithredu yma yn Llyswyry, mae perygl gwirioneddol o lifogydd sylweddol yn effeithio ar y gymuned yn y dyfodol agos.

### Faint o eiddo fydd yn elwa o’r cynllun?

Byddai’r cynlluniau’n lleihau perygl llifogydd i hyd at 1,100 o gartrefi a 1,000 o adeiladau dibreswyl, yn ogystal â seilwaith allweddol megis cefnffordd yr A48 ac amwynderau hamdden fel Pentref Chwaraeon Rhyngwladol Casnewydd, Stadiwm Casnewydd a Pharc y Ddraig.

# Y cynllun arfaethedig

### Beth mae’r argymhellion presennol yn ei olygu?

Mae’r cynlluniau presennol yn golygu codi rhannau o’r arglawdd pridd presennol ar hyd Stephenson Street yn ogystal ag adeiladu waliau llifogydd newydd.

Argymhellir hefyd rhoi fflodiart newydd ar gyfer Corporation Road, ynghyd â darn 450m o ffordd newydd er mwyn gwella mynediad i’r ystâd ddiwydiannol pan fydd y fflodiart ar gau.

### A ystyriwyd opsiynau eraill?

Datblygwyd rhestr hir o atebion peirianyddol a gafodd eu gwerthuso mewn gweithdy gyda thîm y prosiect a Chyngor Dinas Casnewydd.

Cawsant eu sgrinio trwy adnabod y risgiau gweddilliol, cyfyngiadau technegol ac amgylcheddol, hyfywedd a’r gallu i gyflawni’r amcanion allweddol.

Cynhyrchwyd asesiad manwl ar gyfer pob opsiwn yn erbyn meini prawf lluosog gan gynnwys adeiladu, cost, effaith amgylcheddol (gan gynnwys effaith ar gyflawni gwasanaethau ecosystem), cynnal a chadw a risgiau cyflawni.

### Pryd allai gwaith adeiladu’r cynllun ddechrau?

Gobeithiwn fod mewn sefyllfa o fedru gwneud cais cynllunio i Gyngor Dinas Casnewydd yn y Flwyddyn Newydd. Yn ddibynnol ar ganlyniad y cais, gallai’r gwaith adeiladu gychwyn mor gynnar â gwanwyn 2021.

Ar hyn o bryd rydym yn cynnal ymgynghoriad cyhoeddus ar ein cynlluniau, a gall canlyniad yr ymgynghoriad ddylanwadu ar amserlenni’r prosiect.

### Beth fydd hyd y gwaith adeiladu?

Mae amserlenni adeiladu’r cynllun yn dal i gael eu datblygu ar hyn o bryd. Byddwn yn diweddaru’r dudalen we hon wrth i’r prosiect fynd yn ei flaen.

### Beth fydd cost y cynllun?

Amcangyfrifir cost o tua £10m. Mae’n cael ei ariannu gan Lywodraeth Cymru.

### Gyda phwy mae CNC yn gweithio ar y prosiect?

Rydym wedi bod yn cydweithio gyda’r ymgynghorwyr peirianyddol Arup ers 2016 i ymchwilio i’r gwahanol opsiynau a chreu cynllun.

Rydym wedi ymgynghori gyda Chyngor Dinas Casnewydd ar sawl rhan o’r cynllun arfaethedig, yn cynnwys priffyrdd, draeniad, ecoleg, parciau, tirwedd a hawliau tramwy cyhoeddus.

Rydym wedi ymgysylltu’n helaeth â llawer o’r busnesau lleol fydd yn cael eu heffeithio’n uniongyrchol gan waith adeiladu’r cynllun cyn cyrraedd y pwynt hwn, ac mae eu mewnbwn cydweithredol hwy wedi helpu i lunio’r cynigion.

# Ystyriaethau amgylcheddol

### Sut ydych yn ystyried sensitifrwydd ecolegol yr ardal?

Mae’r bwnd yn ymyl Afon Wysg, ac o fewn ardal ddynodedig o bwysigrwydd Ewropeaidd o ran ei natur. Rydym wedi cynnal arolygiadau ecolegol dros nifer o flynyddoedd er mwyn llywio dyluniad y cynllun a dulliau adeiladu. Datblygwyd atebion â’r nod o wella’r amgylchedd. Byddwn yn parhau i ymgynghori’n agos gyda Chyngor Dinas Casnewydd, y timoedd sy’n gyfrifol am y safleoedd gwarchodedig a rhanddeiliaid allweddol eraill er mwyn sicrhau bod y cynllun yn cael ei gyflawni yn y modd priodol, gan leihau effaith ar yr amgylchedd.

### Sut byddwch chi’n lleihau’r effaith ar yr amgylchedd?

Mae arolygon rhywogaeth-benodol helaeth o fewn ardal astudiaeth wedi cadarnhau bod y rhywogaethau a warchodir yn annhebygol o gael eu canfod neu fod yn magu o fewn yr ardal waith yr effeithir arni. Byddai gwaith adeiladu’r cynllun yn ceisio lleihau effaith ar unrhyw rywogaeth sensitif a sicrhau na fyddai colled barhaol i gynefinoedd a warchodir.

### A fydd y gwaith yn effeithio ar fynediad i Lwybr Arfordir Cymru?

Yn ystod y cyfnod adeiladu, mae’n anochel y bydd rhaid dargyfeirio Llwybr Arfordir Cymru dros dro am gyfnodau. Ni fyddai modd i ni weithio’n ddiogel i osod yr amddiffynfeydd llifogydd gyda cherddwyr yn teithio ar hyd y llwybr. Ond unwaith y bydd y cynllun wedi ei adeiladu, gobeithiwn sicrhau bod y llwybr wedi ei wella, gyda gwell arwyneb a hygyrchedd.

### Sut ydych yn ystyried Deddf Llesiant Cenedlaethau’r Dyfodol?

Rydym am i’n gwaith fod o fudd i’r gymuned a’r ardal leol. Rydym yn cydweithio gyda Chyngor Dinas Abertawe i ddatblygu cynlluniau fydd yn gwella mynediad i rannau o Lwybr Arfordir Cymru, yn ogystal â gwella profiad ymwelwyr i Barc Coronation.

### A fydd y gwaith yn effeithio ar fynediad i’r Bont Gludo?

Bydd angen gwneud mân waith wrth waelod y Bont Gludo er mwyn cynyddu uchder arwyneb y ffordd. Fodd bynnag, gwaith ar raddfa fach fydd hwn o ran natur, ac ni fydd yn amharu ar fynediad i’r Bont Gludo yn ystod y cyfnod adeiladu.

## Cynnwys pobl leol

### Sut ydych yn ymgynghori â’r gymuned?

Rydym eisoes wedi ymgysylltu’n helaeth â llawer o’r busnesau lleol fydd yn cael eu heffeithio’n uniongyrchol gan waith adeiladu’r cynllun cyn cyrraedd y pwynt hwn, ac mae eu mewnbwn cydweithredol hwy wedi helpu i lunio’r cynigion.

Fodd bynnag, rydym yn credu ei bod yn bwysig bod pawb yn cael y cyfle i weld ein cynlluniau a dweud eich dweud cyn i ni fwrw ymlaen gyda’r cais cynllunio. Mae hyn yn cynnwys pobl sy’n byw yn yr ardaloedd preswyl a fydd yn elwa o gael mwy o amddiffyniad rhag llifogydd, y rhai sy’n defnyddio Coronation Park a’r rhai sy’n defnyddio’r rhannau o Lwybr Arfordir Cymru a fydd yn cael ei effeithio.

Mae’n ymgynghoriad cyhoeddus yn cael ei gynnal ar-lein rhwng 7 Medi ac 18 Hydref. Byddwn hefyd yn cynnig sesiynau un-i-un ar Zoom i unrhyw un sy’n dymuno trafod y cynllun arfaethedig mewn mwy o fanylder. Bydd manylion yn cael eu rhannu ar wefan y prosiect yn y dyfodol agos.

### Sut y byddwch yn rhannu’r wybodaeth am ddatblygiadau’r cynllun?

Byddwn yn parhau i ddarparu diweddariadau drwy ein gwefan, datganiadau i’r wasg, ein sianelau cyfryngau cymdeithasol, a byddwn yn dosbarthu llythyrau yn ystod cerrig milltir allweddol trwy gydol y prosiect.

Wrth i’r prosiect fynd rhagddo, mae’n debyg y byddwn yn sefydlu e-gylchlythyr er mwyn rhannu’r wybodaeth ddiweddaraf gyda busnesau a thrigolion lleol.

Os ydych yn dymuno cael y wybodaeth ddiweddaraf am ddatblygiadau’r cynllun, e-bostiwch eich manylion i stephensonstreet@naturalresources.wales